IL-LUM ( LILL-KWIEKEB) O kwiekeb tas-smewwiet, jien naf li rajtu Għamil aħrax fil-ġrajja tal-bnedmin, U rgħiextu meta Abel ħallasha b'ħajtu L-għira miġnuna minn ta' ħuh Kajjin; U nstartu wara sħab iswed, għax stħajtu Meta slaten qattiela w ħallelin Ħammru xmajjar bid-demm u n-nisa għajtu Għajjat ta' ħasra fuq il-maqtulin: Iżda jien nafiseb illi qatt kefrija Hekk ħarxa u bierda, hekk melliesa w ħajna Ma dehret bħal tal-lum qalb ġnus jew bhejjem; U ma nistagħġeb xejn jekk imbikkija, Għajnejn sbieħ tas-smewwiet, fil-għajb ta' wrajna Tingħalqu u tibqgħu magħluqin għal dejjem.